text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 24 април 2014 година
  за неодобряване на определени активни вещества в състава на биоцидите съгласно Регламент (ЕС) № 528/2012 на Европейския парламент и на Съвета
  (текст от значение за ЕИП)
  (2014/227/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
  като има предвид, че:
  (1)
  С Регламент (ЕО) № 1451/2007 на Комисията (2) е съставен списък на активните вещества, които трябва да бъдат оценени с оглед на евентуалното им включване в приложение I, IА или IБ към Директива 98/8/ЕО на Европейския парламент и на Съвета (3).
  (2)
  За известен брой комбинации вещества/продуктови типове, включени в посочения списък, или всички участници са се оттеглили от програмата за преглед, или определената за докладваща за оценката държава членка не е получила пълно досие в срока по член 9 и член 12, параграф 3 от Регламент (ЕО) № 1451/2007.
  (3)
  Съответно Комисията информира държавите членки за това съгласно член 11, параграф 2, член 12, параграф 1 и член 13, параграф 5 от Регламент (ЕО) № 1451/2007. Информацията беше оповестена и публично чрез електронни средства.
  (4)
  В срока от три месеца след оповестяването няколко дружества проявиха интерес към поемането на ролята на участник по отношение на едно или повече от въпросните вещества и продуктови типове. След това обаче тези дружества не представиха пълно досие или се отказаха.
  (5)
  По тази причина съгласно член 12, параграфи 4 и 5 от Регламент (ЕО) № 1451/2007 въпросните вещества и продуктови типове не следва да се одобряват в съответствие с член 9 от Регламент (ЕС) № 528/2012.
  (6)
  Мерките, предвидени в настоящото решение, са в съответствие със становището на Постоянния комитет по биоцидите,
  ПРИЕ НАСТОЯЩОТО РЕШЕНИЕ:
  Член 1
  Веществата, посочени в приложението към настоящето решение, не се одобряват за продуктовите типове, указани в същото приложение.
  Член 2
  Настоящото решение влиза в сила на двадесетия ден след деня на публикуването му в Официален вестник на Европейския съюз.
  Съставено в Брюксел на 24 април 2014 година.